MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af Rådets direktiv 86/609/EØF om indbyrdes tilnærmelse af medlemsstaternes love og administrative bestemmelser om beskyttelse af dyr, der anvendes til forsøg og andre videnskabelige formål

2001/0277 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af Rådets direktiv 86/609/EØF om indbyrdes tilnærmelse af medlemsstaternes love og administrative bestemmelser om beskyttelse af dyr, der anvendes til forsøg og andre videnskabelige formål

1. PROCEDURE Forslaget, KOM(2001)703 endelig [1], blev fremsendt til Europa-Parlamentet og Rådet den 28. november 2001 som led i den fælles beslutningsprocedure i henhold til EF-traktatens artikel 95. Det Europæiske Økonomiske og Sociale Udvalg afgav udtalelse den 20. marts 2002 [2]. Europa-Parlamentet afgav sin udtalelse og vedtog forslaget uden ændringer ved første behandling den 02.07.2002. Rådet vedtog sin fælles holdning den 17. marts 2003.

[1] EFT C 25 E af 29.1.2002, s. 536.

[2] EFT C 94 af 18.4.2002, s. 5.

2. FORMÅLET MED DIREKTIVET Direktiv 86/609/EØF om beskyttelse af dyr, der anvendes til forsøg og andre videnskabelige formål, er gennemførelsesdirektivet til Europarådets konvention ETS 123 om beskyttelse af hvirveldyr, der anvendes til forsøg og andre videnskabelige formål, som Fælleskabet er part i. Europarådet har åbnet en "ændringsprotokol" til konventionen for undertegnelse og ratifikation. Som følge af ændringsprotokollen vil bilagene til konventionen kunne ændres efter en forenklet procedure i stedet for den sædvanlige procedure, der kræver ratifikation fra alle konventionens parter. Det giver mulighed for at ajourføre konventionen med den nyeste viden og forskningsresultater vedrørende forsøgsdyrs velfærd hurtigere end det sker i dag. Kommissionen har fremsat direktivforslaget for at ændre direktiv 86/609/EØF og bringe det i overensstemmelse med ændringsprotokollen. Ændringen har til formål at indføje forskriftsudvalgsproceduren, så bilagene til direktivet hurtigere kan ændres. Uden denne ændring skal den fælles beslutningsprocedure anvendes hver gang.

3. KOMMISSIONENS BEMÆRKNINGER

Kommissionen hilser Rådets forslag om at ændre teksten i artikel 1, så den stemmer overens med den normalt anvendte henvisning til komitologiproceduren, velkommen. Kommissionen er enig i den tidsfrist for medlemsstaternes gennemførelse af direktivet, som er indføjet i artikel 2, og som er et år efter offentliggørelsen af direktivet i Den Europæiske Unions Tidende. Desuden accepterer Kommissionen de redaktionelle ændringer i betragtning 3 og 5, som gør teksten mere læselig.

Efter Kommissionens opfattelse ændrer den fælles holdning, der blev vedtaget den 17. marts 2003, ikke ved forslagets målsætninger, og Kommissionen kan derfor tilslutte sig den fælles holdning.

4. KONKLUSION

Kommissionen støtter derfor den fælles holdning, der blev vedtaget den 17. marts 2003.